**Kilpailuohjeet**

**Hämeen kompassi-cup 5. osakilpailu Jokioisilla Paanan koulun maastossa 9.8.2022**

**Kilpailuohjeet**

Tämä Kompassi-cup on lähikilpailu. Lähikilpailussa noudatetaan SSL:n Lähikilpailun sääntöjä sekä Suunnistuksen lajisääntöjä niiltä osin kuin näissä säännöissä määrätään sekä järjestäjän ohjeita. Kilpasarjoihin (Kulta-, Hopea- ja Pronssikompassi-sarjoihin) osallistuminen edellyttää, että suunnistajalla on kilpailulisenssi. For Fun-sarjoihin voi osallistua ilman voimassa olevaa lisenssiä.

Muutoksia kilpailuohjeisiin voi tulla ja lopulliset kilpailuohjeet julkaistaan kilpailupäivänä tapahtumasivuilla.

**Organisaatio:**

Kilpailun johtaja: Päivi Paija

Ratamestari: Tuomas Rokka Ja Tero Julkunen

Tulospalvelu: Timo Rokka ja Markku Paija

Lähtö: Susanna Rokka

Info ja kahvio; Tarja Simola

Kilpailun valvoja; Anniina Paronen, Hämeenlinnan Suunnistajat

**Tapahtumapaikka ja paikoitus**

Kilpailukeskus on Paanan koulun pihassa, Asemakuja 1, 31600 Jokioinen. Parkkipaikka on kilpailukeskuksen välittömässä läheisyydessä. Opastus Asematien ja Keskuskadun risteyksestä.

**Kilpailukartta**

Sprinttisuunnistuskartta, jonka mittakaava on 1:3000 kaikissa sarjoissa. Kartat on pussitettu ja ne ovat kokoa A4. Rastimääritteet ovat kartassa sekä irrallisina lähdössä.

**Maasto**

Radat sisältävät rakennettua ympäristöä. Suositellaan lenkkareita. 12 ja 14 sarjojen radoilla on tienylityksiä, joka on merkitty karttaan. Tienylityksessä ohjaajat valvovat liikennettä, mutta kilpailijan tulee noudattaa varovaisuutta. Rasteja on maastossa lähekkäin, joten koodin tarkistus on tärkeää.

**Sarjat ja matkat**

Kultakompassi H/D 14        1,9 km

Hopeakompassi H/D 12      1,5 km

Pronssikompassi H/D 10     1,2 km

Pronssikompassi H/D 8   1,0 km

**ForFun-sarjat**

ForFun-sarjoihin osallistuminen ei vaadi kilpailulisenssiä eikä ennakkoilmoittautumista. Ilmoittautuminen etukäteen Irmassa tai tapahtumapaikalla infossa, maksu 5 € ja Emit-kortin vuokra 2 €. Radan voi kiertää yksin tai yhdessä.

8 avoin 1,0 km

10 avoin: 1,2 km

12 avoin: 1,5 km

14 avoin: 1,9, km

Ennakkoon ilmoittautuneiden ForFun-sarjalaisten lähtöajat lähtölistan mukaisesti.

**Kielletyt alueet**

Kilpailualueella on joitakin kohtia, joille ei saa turvallisuussyistä mennä esim.autotiet.Tonttimaalle (kartalla oliivinvihreä) meneminen on kielletty. Muistathan myös sprinttikartan kielletyt alueet kuten ylitsepääsemätön muuri/aita ja tummanvihreät pensas/istutusalueet.

**Pakolliset tienylitykset**

Tien saa ylittää vain suojatietä pitkin karttaan ja maastoon merkitystä kohdasta. Tienylityksissä on liikenteen valvonta.

**Rastit, leimausjärjestelmä ja emit-kortit**

Rastit on merkitty oranssivalkoisin rastilipuin. Rastilipun vieressä on Emit-leimasin, johon suunnistaja asettaa Emit-korttinsa. Rasteilla rastileimasimiin on merkitty rastimääritteiden mukainen rastin oma numerotunnus (rastin koodi).

Kaikilla sarjoilla on yhteinen viimeinen rasti.

Mallirasti on nähtävillä kilpailukeskuksessa.

Kilpailussa käytetään elektronista Emit-leimausjärjestelmää. Tarvittaessa järjestäjä lainaa Emit-kortin (2 €/kpl). Maksetaan käteisellä tai Mobilepaylla. Lainatut Emit-kortit on palautettava infoon. Palauttamatta jätetystä kortista peritään 80 €:n maksu.

Kilpailija on itse vastuussa Emit-korttinsa toimivuudesta ja siitä, että käyttää ilmoittautuessa mainittua kilpailukorttia. Kilpailun järjestäjä ei tule tarkistamaan/varmistamaan kilpailijan kilpailukortin oikeellisuutta ennen lähtöä. Mahdolliset Emit-numeron muutokset infoon ennen tapahtuman alkua.

**Kilpailunumerot, emit-tarkistuskortit ja rastinmääritteet**

Kilpailunumeroita ei käytetä. Tarkistuslipukkeet ovat lähdössä. Rastinmääritteet ovat sekä kartassa että saatavilla irrallisina. Kiinnitystarvikkeita ei ole.

**Lähdöt**

Kilpasarjoissa on väliaikalähdöt klo 18.00 alkaen. Lähtöluettelo julkaistaan maanantaina klo 21. ForFun-sarjojen lähdöt ovat kilpasarjojen jälkeen. Etukäteen ilmoittautuneille For Fun-sarjalaisille on arvottu lähtöaika valmiiksi. Paikan päällä ilmoittautuminen viimeistään klo 17.30. Lähtö sulkeutuu klo 19.30.

Lähtöön on matkaa kilpailukeskuksesta noin 200 metriä. Reitti lähtöpaikalle on viitoitettu keltaisella nauhalla. Viitoitus lähtee infon luota.

**Lähdön toiminta ja kilpailun kulku**

**Viisi (5) minuuttia:** kilpailija kutsutaan/opastetaan lähtöalueelle, jossa voi tutustua kilpailukarttaan. H/D 8 ja 10-sarjoissa rata on näkyvissä. Muilla sarjoilla karttaan on merkitty K-piste eli lähtökolmio.

**Neljä (4) minuuttia:** Odotus

**Kolme (3) minuuttia**: Emit-kortin nollaus.

**Kaksi (2) minuuttia**: 8-sarjalaiset saavat kartan ja opastuksen. H/D 10-sarjalaiset saavat kartan ja halutessaan opastuksen. Muilla sarjoilla on nähtävillä kartta, johon on merkitty K-piste.

**Yksi (1) minuutti**: H/D 8 /10-sarjalaiset tutustuvat itsenäisesti omaan rataansa. H/D 12, H/D14 sarjojen suunnistajat saavat kartan ja voivat tutustua rataansa.

**Lähtöhetki**: Suunnistajat lähtevät matkaan lähtömerkistä. Lähtöpaikka (K-piste ) on sama kuin lähtökolmio kartalla.

**Maali**

Maali sijaitsee kilpailukeskuksessa. Kilpailussa on käytössä maalileimaus. Maalileimauksen jälkeen kilpailija menee leimantarkastukseen, jossa luetaan kilpailukortti. Maali suljetaan viimeisen Forfun-kilpailijan saavuttua maaliin. Karttoja ei kerätä pois maalissa - muistakaa reilu peli! Osallistumispalkinto jaetaan maalissa.

**Keskeyttäneet**

Keskeyttänyt suunnistaja tulee maaliin, leimaa maalilinjalla ja ilmoittaa keskeyttäneensä emit-kortin tarkastuksessa.

**WC ja peseytyminen**

WC on kilpailukeskuksen läheisyydessä Paanan koululla sisätiloissa. Lähin uimaranta on Rehtijärvellä,Jokioisten kunnan uimarannalla os. Uimarannantie 64, 31600 Jokioinen

**Palkinnot**

Jokainen saa maalissa Jokioisten Leivän osallistumispalkinnon.

Hämeen Kompassi Cupin kokonaiskilpailun palkinnot jaetaan tulosten selvittyä.

**Kahvio**

Kilpailukeskuksessa Infon yhteydessä on pieni kahvio, jossa on tarjolla pientä purtavaa ja juotavaa. Maksu käteisellä tai Mobilepaylla

**Ensiapu**

Ensiapu sijaitsee kilpailukeskuksessa.

**Kuntorastit**

Forssan Lehden iltarastit, Hämeen Kompassi cupin jälkeen klo 18.30-19.30. Kartan voi lunastaa klo 18.30 alkaen infosta. Iltarastien lähtöpaikka ja maali ovat eri pisteisessä kuin kilpailussa. Hinta on 6 €. Maksun voi maksaa myös Smartum ja E-passi. Tulosten purku infossa.